
Forord

Sola står opp bak øya som ligger på den andre siden av bukta. Jeg har nylig våknet med et rykk og satt meg til å skrive på balkongen. Vi har tatt inn på et tradisjonelt pensjonat på Kreta. Det ligger i den lille byen Elounda, og det er godt å være tilbake etter flere års opphold på grunn av pandemien. I flere måneder har jeg grublet på hvordan jeg skal starte denne fortellingen, men i dag våknet jeg bare med en følelse av at jeg var klar. Kanskje det er slik fordi pappa kom hit i går, redusert av sykdom. I løpet av natten har jeg i hvert fall fått et nytt perspektiv. Jeg kjenner at akkurat nå er jeg det sterkeste bindeleddet mellom de som har levd før meg og de som kommer etter meg. Hjemme i Norge har jeg nettopp vært på min første hyttetur med vårt aller første barnebarn, som bare er seks måneder. Kontrasten til å være her med pappa er stor. Én er på vei inn i livet, en annen på vei ut, og jeg er mellom disse to.

Jeg tenker videre bakover, på dem jeg har møtt i slekten som ikke er her lenger. Et vagt minne om en oldefar i Aurskog og en oldemor i Finnmark. Så alle besteforeldrene mine, som var her i mange år før de forsvant, én etter én. De var bare i 40-årene da jeg ble født, mens jeg var nesten 60 da jeg ble bestemor. Vil jeg rekke å videreformidle det gode jeg fikk fra dem og mine egne foreldre, til mine barnebarn? Jeg føler at nettopp det er noe av det mest meningsfulle ved å leve. Men vil helsa holde i årene som kommer? Slik ble det ikke for moren min, som døde altfor tidlig. 61 år gammel fikk hun bukspyttkjertelkreft, og 18 måneder senere forlot hun oss. Jeg savner henne fortsatt hver dag og vet at barna mine gikk glipp av mye.

Med disse tankene i bakhodet har jeg i mer enn 20 år fulgt med på forskning rundt aldring. Min bakgrunn som biokjemiker gjør meg nysgjerrig på hva som skjer i kroppen når vi blir eldre. Og nå har jeg fått et sterkere håp om å kunne være der for barnebarn i flere tiår fremover. For alt tyder på at livet snart ikke trenger å ha like stramme rammer som vi har vært vant til å forvente. At det ikke lenger er slik at oldeforeldre og besteforeldre bare får noen få år sammen med de yngste i slekten. Molekylærbiologisk forskning nærmer seg en full forståelse av hva aldring er. Og det vi forstår, kan vi gjøre noe med!
 
Om få år er sannsynligheten stor for at vi ikke lenger betrakter alderdom som noe helt uunngåelig, men heller som en sykdom. En sykdom som kan «behandles» gjennom hvordan vi lever, og hva vi inntar av mat og tilskudd. Selv har jeg testet ut noen av disse foryngende tiltakene. Det var ikke spesielt vanskelig, og jeg kjenner meg mer opplagt enn på lenge. Målinger av min biologiske alder bekrefter opplevelsen. Etter alt å dømme har jeg det siste året biologisk blitt yngre mens jeg kronologisk ble eldre.
 
I denne boken skal jeg fortelle om hva jeg har gjort. Samtidig skal jeg fortelle om det spennende som skjer innen forskning på aldring, og hvordan vi kan ta i bruk kunnskapen allerede nå. Jeg tror sjansen er stor for at mange av oss kan runde 100 år, kanskje 120, og fremdeles være friske nok til å bidra. Det tror jeg igjen vil ha stor verdi for våre barn, barnebarn og oldebarn. Vi kan hjelpe dem lenger og dele av erfaringer vi har gjort. Gjennom menneskets historie her på jorda har verden aldri forandret seg like raskt som den gjør nå. Vi lever midt i en teknologisk revolusjon vi ikke kjenner konsekvensene av. Samtidig er klima og miljø truet. Jeg tror vi vil kunne møte disse endringene bedre i årene som kommer hvis vi som har levd en stund og blitt klokere med alderen, kan leve lenger enn i dag med god helse og ha en aktiv rolle i familien og samfunnet. Det vil også spare oss for mange kostnader som vanligvis oppstår i forbindelse med alderdomsrelaterte sykdommer.

Jeg har en drøm om at pappa kan være blant de første som får glede av denne kunnskapen, for da han fikk vite hvilke resultater jeg har oppnådd det siste året, gikk også han i gang med en foryngelseskur. Nå har dessuten svigerfar og to tanter meldt sin interesse. Jeg tror det vil forlenge tiden de kan leve med livskvalitet. Og det er viktig, for i dag lever vi lenger enn tidligere generasjoner, men ofte med mange lidelser og sykdom. I fremtiden er det store sjanser for at vi kan leve lenger med god helse.


 

 

DEL 1

Foryngelseskuren
og forskningen som
ligger bak


Utgangspunktet for eksperimentet

Da de første alderdomstegnene dukket opp i 30-årene, fortrengte jeg dem aktivt. Jeg klarte simpelthen ikke å fatte at noen få grå hår og rynker rundt øynene skulle være opptakten til en lang prosess som bare går én vei. Men noe må ha demret i bakhodet, for jeg gikk allikevel til innkjøp av stadig nye kremer i håp om at de skulle hjelpe, og de grå hårene ble skjult med farge. Noen år senere var det likevel ikke til å nekte for at jeg var blitt middelaldrende, og sånn midtveis i 40-årene kom de første skavankene. Om morgenen var føttene plutselig så stive at jeg måtte stavre meg over gulvet. Løping i litt mer enn luntetempo utløste alt fra hælspore i hælen, nerveknute under fotbladet og vond akilles, så derfor ble det mest lunting på turer der jeg tidligere løp med høyere fart og uten smerter. Helt overraskende ble det også ved en tilfeldighet oppdaget at jeg hadde skyhøyt undertrykk og trengte blodtrykkssenkende medisiner. På et eller annet tidspunkt ble i tillegg høyre skulder kronisk vond, og MR viste en forkalkning som ortopeden mente måtte opereres. Men jeg holder den i sjakk med styrketrening, selv om jeg må innrømme at det er en del netter jeg ikke kan sove på den skulderen.

Jeg har også en overgangsalder som aldri slipper taket. Hetetoktene begynte så smått da jeg var 44, og jeg tenkte at dette ikke ville bli noe stort problem. Men to år senere eksploderte det. Det var umulig å sove, og etter fem uker var jeg fullstendig tappet for energi. Hormonplaster ble redningen, og slik er det fortsatt. Selv om jeg nå er 60 år gammel, har jeg små hetetokter gjennom dagen, og de gangene jeg har forsøkt å ta av plasteret, kommer de tilbake med full styrke. De siste årene har jeg allikevel sluttet å klage over små plager som er forbundet med å bli eldre. I stedet priser jeg meg lykkelig så lenge jeg slipper unna de alvorlige sykdommene. Noen venner er allerede borte på grunn av kreft.
 
Da jeg var helseskribent for Henne og KK for mer enn 20 år siden, skrev jeg litt om forskning som rapporterte om at bananfluer, sjimpanser og små mark kunne leve lenger hvis de fikk lite å spise. Jeg vurderte faktisk å prøve det samme, men da jeg så hvor mye mindre jeg måtte spise, skiftet jeg mening. Det var snakk om en sultediett, en slags frivillig anoreksi som absolutt ikke passet for en matelsker som meg. Menneskene som fulgte denne dietten, så nesten ut som de levde i en konsentrasjonsleir og slet med å holde varmen. Nei, da fikk det heller være. Samtidig tenkte jeg at hvis forskerne noen år frem i tid skulle komme opp med en enklere løsning som kunne gi en lignende effekt, ville jeg prøve den. Og nå er vi på vei dit. Det oppdaget jeg i januar 2022. Ideen om at det er mulig å bremse og reversere aldring, springer ut fra forskning ved høyt anerkjente universiteter.

Jeg legger en plan

I februar 2022, en måned før jeg fylte 59 år, tok jeg et valg. Jeg ville teste ut noen av de nyeste livsstilsrådene og kosttilskuddene som ble foreslått mot aldring selv om de humane studiene manglet.[1] Jeg var altså klar over at effekten ikke var grundig utprøvd, og at det kunne oppstå bivirkninger, men vurderte risikoen som veldig lav. Derimot ville oppsiden være stor hvis jeg kunne stoppe eller reversere min egen aldring. Etter å ha undersøkt hvilke tiltak som var utbredt blant andre som forsøkte å bremse aldringsprosessen, bestemte jeg meg for å ta 800 mg nikotinamid-mononukleotid (NMN) og 800 mg resveratrol sammen med litt yoghurt hver morgen. Deretter skulle jeg ikke spise frokost, bare drikke kaffe frem til lunsj. Og om kvelden skulle jeg ta 500 mg Metformin, en medisin mot diabetes som også ser ut til å motvirke aldring.[2] Du får høre mer om disse tilskuddene senere. Jeg valgte disse tre stoffene fordi de allerede har vist å ha foryngende effekter hos dyr, og mindre studier tyder på at de også har slike effekter hos mennesker. I tillegg skulle jeg trene både styrke og kondisjon hver uke, drikke mindre alkohol enn før og ikke minst spise mindre søtt. Jeg skulle også spise rikelig med mat fra planter.

For å dokumentere om kuren hadde effekt, trengte jeg et nullpunkt. Jeg måtte få fastslått min biologiske alder på en objektiv måte. Treningsklokka mi påstod at jeg var 54,5 år gammel, altså fire år yngre enn min kronologiske alder, men det var ikke nok. Jeg ville benytte målemetoder som blir brukt av dem som forsker på aldring, og valgte etter litt leting ut to selskaper som tilbyr slike tester. Det ene heter Inside Tracker. De bestemmer biologisk alder ut fra hvordan sammensetningen av celler og ulike stoffer er i blodet. Modellen de bruker, er basert på mange studier av hvordan nivået av hormoner, vitaminer, fettstoffer og immunforsvaret påvirker levealder. De hadde en liste over 37 ulike blodanalyser jeg burde få gjort, og bare noen dager etter satt jeg hos legen med en nål i armen for å tappe blod. Analysene ville avdekke mye om hvordan det stod til i kroppen. Da jeg fikk svarene en uke senere, tastet jeg dem inn på nettstedet. Noen av verdiene var regnet ut på en litt annen måte enn vi gjør i Norge, ettersom dette er et amerikansk selskap. Men jeg søkte på nettet og fant formler for hvordan jeg skulle regne om og kjente hvordan mange år med jobbing på lab kom til nytte.

Resultatene ble analysert, og straks oppdaget jeg et viktig tilskudd til min planlagte foryngelseskur. Jeg hadde for lite vitamin D, så det bestemte jeg meg for å inkludere. Ved å kjøpe en ekstratjeneste fikk jeg så beregnet min biologiske alder, og da fikk jeg et lite sjokk. Tallet som lyste mot meg fra skjermen, var 61,1 år! Og jeg som ikke hadde fylt 59 engang! Min illusjon om at jeg allerede rent biologisk var yngre enn mine levde år, fikk seg en liten knekk.
 
Snart fant jeg meg selv sittende med et glass rødvin og sjokolade i sofaen for å hente mot til å fortsette prosjektet, og dagen etter bestilte jeg den andre testen. Den var fra et selskap som heter TruDiagnostic. En uke senere mottok jeg utstyret for å tappe mitt eget blod. Det gikk lettere enn jeg trodde å stikke seg i fingeren og dryppe det på et ark, og snart var blodet mitt på vei over Atlanteren for å analyseres.
 
Denne aldersbestemmelsen er basert på analyser av DNA, altså arvestoffet vårt. Prinsippet bak disse testene spiller en hovedrolle i antialdringsforskningen, og utover i boken vil du få lese mer om hvordan de fungerer. Men la meg fortelle om resultatene først. Dem fikk jeg ikke før det hadde gått syv uker, for analysen er omfattende og krever mange ulike laboratorieteknikker. Først i mars, rett før jeg fylte 59 år, var svarene klare, og heldigvis var noen av dem mer oppløftende enn det jeg hadde fått fra Inside Tracker. Selv om en av verdiene var 60,81 år, viste de to andre analysene en alder som var yngre enn den jeg hadde på tidspunktet da prøven ble tatt. Den ene var på 42,86 år og den andre på 55,83 år. I tillegg var aldringshastigheten min på 0,86, og her er alle tall under 1 et sunnhetstegn.

Da jeg regnet ut snittverdiene fra alle disse resultatene, fikk jeg en gjennomsnittlig biologisk alder på 55 år. Alt tydet altså på at jeg allerede hadde bremset min egen aldring ved å leve sånn rimelig sunt. Men var det mulig å bli yngre? Det var det jeg ville undersøke.




	HVA JEG
HAR MÅLT
	RESULTAT
I ÅR



	Biologisk alder via Inside Tracker
	61,1



	Epigenetisk alder via TruDiagnostic
(intrinsic age)
	60,81



	Immunologisk alder via TruDiagnostic
(extrinsic age)
	42,86



	Telomer-alder via TruDiagnostic
	56



	Fitness-alder med Garmin-klokke
	54,5



	Gjennomsnittlig alder
	55



	Aldringshastighet via TruDiagnostic
(DunedinPACE value)
	0,86





Tabell 1. Måling av min biologiske alder og aldringshastighet i februar 2022


NOEN VIKTIGE BEGREPER DU TRENGER Å KJENNE TIL FØR DU LESER VIDERE

Kronologisk alder: Den alderen du feirer hvert år når du har bursdag.

Biologisk alder: Det finnes ingen entydig definisjon på hva biologisk alder er. Den blir beregnet på ulike måter. Men felles for alle metodene er at de bruker biomarkører som sier noe om helsetilstanden til celler og vev. Det kan være nivået av ulike celler i blodet, ganghastighet, blodtrykk, gripeevne og lignende. La oss si at 
du er 65, men du har trent regelmessig, spist relativt sunt og aldri røyket. Da er sjansen stor for at din biologiske alder er mye lavere enn din kronologiske. Det motsatte blir ofte tilfellet med en usunn livsstil.

Epigenetisk alder: Dette er en ganske ny måte å måle biologisk alder på. Her ser man på endringer på DNA som følger et bestemt mønster etter hvert som vi blir eldre, og kobler endringer i mønsteret til alder. Resultatet kalles epigenetiske klokker. Noen av disse klokkene har et mønster som er kalibrert etter kronologisk alder. De kalles førstegenerasjonsklokker. Andre har et mønster som er kalibrert etter biologisk alder. De kalles andregenerasjonsklokker, og har større evne enn førstegenerasjonsklokker til å fange opp det som faktisk har betydning for helse og levealder. Denne alderen kalles også intrinsisk alder (intrinsic age).

Immunologisk epigenetisk alder: Denne alderen er også beregnet ved hjelp av en epigenetisk klokke. Men her har man i tillegg brukt epigenetikk til å vurdere alderen på immunforsvaret i blodet. Det blir nemlig svekket med alderen siden sammensetningen av de ulike immuncellene endrer seg. Denne alderen kalles også ekstrinsisk alder (extrinsic age). 

Telomer-alder: DNA-et vårt er delt opp i mindre deler som vi kaller kromosomer. Til sammen har vi 46 av dem. I hver ende av kromosomene er det noen sekvenser som gjentar seg selv mange ganger. Disse kaller vi telomerer. Hver gang en celle deler seg, og kromosomene blir kopiert, mister kromosomene litt av disse endene. Derfor kan lengden på telomerene si noe om alder. Men det viser seg at denne måten å måle alder på er ganske usikker, for det finnes mekanismer 
i cellene våre som kan forlenge telomerene.




Resultatene etter ett år

Ett år senere stod jeg foran familie og venner og skulle presentere resultatet. Jeg hadde invitert dem alle til foredrag og 60-årslag. På forhånd hadde jeg gjort de samme målingene som året før for å kunne sammenligne. En test fra TruDiagnostic ble bestilt og sendt tilbake i februar. Og fire uker før bursdagen min var jeg nok en gang hos legen for å få tatt blodprøver til Inside Tracker. Han lo godt da han så meg og husket tydeligvis denne dama som ba om ørten blodprøver før hun tok fatt på en foryngelseskur.

Da resultatene var klare etter noen dager, ble jeg veldig spent, for det var tydelige endringer fra året før. For eksempel hadde nivået av glukose og stresshormonet kortisol i blodet gått ned, og vitamin D-verdiene hadde gått opp. Det tok litt tid å taste inn alle tallene på nettsidene til Inside Tracker, men denne gangen visste jeg i det minste hvordan jeg skulle regne om noen av verdiene. Snart var alt klart for å beregne min biologiske alder, og like etterpå lyste et nytt tall mot meg fra skjermen. Det var 57 i stedet for 61, og jeg jubla litt innvendig. Denne aldersbestemmelsen er basert på hvordan 14 ulike biomarkører påvirker aldring.[3] Utgangspunktet er vanlige variasjoner hos friske mennesker, og hvordan disse verdiene endrer seg etter hvert som vi blir eldre. Jeg syntes resultatene mine var lovende, men måtte likevel vente på svar fra TruDiagnostic for å kunne trekke den endelige konklusjonen.
 
Svarene skulle etter planen komme 7. mars, men noen dager før fikk jeg vite at de var forsinket fordi et uvær hadde ødelagt ting på laben. Jeg begynte å frykte at jeg ikke skulle få resultatene til bursdagen min, men den 20. mars dukket de nye rapportene opp i innboksen. Nå var jeg virkelig spent, for disse tallene hadde jeg stor tillit til. Da jeg åpnet den elektroniske oppsummeringsrapporten, kunne jeg nesten ikke tro det jeg så. Ifølge disse analysene hadde jeg blitt mange år yngre. Min epigenetiske alder hadde endret seg fra 60,81 år i 2022 til 55,62 år i 2023. Samtidig var min telomer-alder redusert med hele elleve år, fra 56 til 44! I tillegg hadde aldringshastigheten sunket fra 0,86 til 0,74. Kun min immunologiske alder var omtrent den samme, men den var jo rundt 44,86 uansett.

Her er en tabell som oppsummerer resultatene (tabell 2):




	HVA JEG
HAR MÅLT
	RESULTAT
I 2022
	RESULTAT
I 2023



	Biologisk alder via Inside Tracker
	61,1
	57



	Epigenetisk alder via TruDiagnostic (intrinsic age)
	60,81
	55,62



	Immunologisk alder via TruDiagnostic (extrinsic age)
	42,86
	42,53



	Telomer-alder via TruDiagnostic
	56
	44



	Fitness-alder med Garmin-klokke
	54,5
	55



	Gjennomsnittlig alder
	55
	50,83 → 51



	Aldringshastighet via TruDiagnostic (DunedinPACE value)
	0,86
	0,74





Ifølge disse målingene har jeg altså ikke bare bremset aldringen, men blitt fem år yngre på ett år. Kan det være sant? Er det virkelig mulig? Når jeg kjenner etter og tenker over hvordan jeg føler meg, tror jeg kanskje det. Jeg føler meg i hvert fall ikke det grann eldre. Før jeg tok fatt på prosjektet, trengte jeg ofte middagslur. Det behovet er nesten borte. Og selv om det har vært et krevende år i Forskerfabrikken, der jeg jobber, har jeg sovet bedre enn før. Trening har det blitt litt mindre av på grunn av travle arbeidsdager. Allikevel er kondisjonen den samme, og ifølge min Garmin-klokke har hvilepulsen gått ned med flere slag. Mange dager er den nå under 50 slag i minuttet.

Jeg opplever også at korttidshukommelsen er bedre. Jeg glemmer ikke ting like ofte. Og resultatene er oppnådd uten drastiske endringer i livsstil. Jeg spiser fortsatt sjokolade og nyter noen glass rødvin i helgene, selv om inntaket av begge deler er noe redusert. Jeg spiser også frokost innimellom når vi har nybakt brød lørdag morgen eller vi koser oss på ferie, og til lunsj har jeg byttet ut brød og knekkebrød med spennende salater. Så jeg syns i grunnen ikke at jeg har mistet noe på veien.

DNA på service

Hva er det så som har skjedd? Hva betyr alle disse endringene jeg har målt? Den korte forklaringen finner vi i DNA-et, arvestoffet, som vi har i alle cellene i kroppen. Det er utstyrt med en slags bruksanvisning som blir litt slitt med alderen, og det er en viktig årsak til at vi blir eldre. Ja, noen forskere mener det er den grunnleggende årsaken, for med en dårlig bruksanvisning klarer ikke de ulike celletypene å lage det de trenger for å fungere optimalt. Resultatet blir «zombie»-celler som skader kroppen og bidrar til sykdommer som diabetes, hjerte-kar-lidelser og kreft (vil du vite mer om zombie-celler, se side 56 og 80). Nå har jeg hatt DNA-et mitt på en slags service. Bruksanvisningene på alt som finnes i kroppen min, begynte å bli slitt, og nå har jeg frisket dem opp. Dermed finner cellene mine lettere informasjonen som holder dem friske. Det betyr igjen at kroppens ulike deler fungerer bedre, slik de gjorde da jeg var yngre.

Den lange versjonen trenger jeg noen kapitler på å fortelle deg, men jeg har lyst til å gjøre det. Da får du nemlig et mer solid grunnlag for selv å vurdere hvilke tiltak du vil iverksette for å bremse egen aldring. Vi kan begynne med den aller viktigste oppdagelsen bak resultatene mine. Den ble gjort høsten 2010 i et laboratorium ved University of California, Los Angeles (UCLA). Her ventet professor Steve Horvath på resultatene fra en analyse han gjorde for en kollega. I forveien hadde kollegaen samlet inn DNA fra 34 eneggede tvillingpar der den ene tvillingen var homofil, mens den andre var heterofil. Faktisk var Horvaths eget DNA med i analysen, for han er selv heterofil tvilling med en homofil bror. Analysen skulle avsløre om det var bestemte kjennetegn på DNA-et til forsøkspersonene som kunne kobles til seksuell orientering.
 
Horvath er ekspert på statistiske analyser, men disse resultatene var kjedelige. Han fant ikke noe spesielt i DNA-et til tvillingparene som kunne kobles til om de var homofile eller heterofile. Så fikk han et innfall. De siste to årene hadde han jaktet på biomarkører for aldring, men ikke fått et eneste interessant resultat. Dermed var det heller ikke noe han kunne publisere, noe som er ganske ille for en professor på UCLA. Vanlige biomarkører er stoffer eller molekyler vi kan måle i kroppen, som blodsukker og kolesterol, og de forteller oss noe om hvordan kroppen har det. En biomarkør kan også være spesielle kjennetegn på DNA, som i dette tilfellet. Plutselig slo det Horvath at kjennetegnet han lette etter på DNA i denne studien, kunne være koblet til aldring. Og det var mulig å undersøke det, for han visste jo hvor gamle deltagerne var. Så han satte i gang, og bare tre minutter senere lyste svaret mot ham fra skjermen. Det var full klaff.

Jeg intervjuet Steve Horvath på Zoom en sommerdag i 2023. Da jeg spurte ham hva han følte da han så resultatene, svarte han: «Jeg tenkte bare ’Oh My God. Dette er fremtiden’.» To år med resultattørke var tilbakelagt. Det var en klar sammenheng mellom en spesiell markør på DNA-et til tvillingene og hvor gamle de var.

Dette var opptakten til å utvikle en helt ny metode for å måle biologisk alder, såkalte epigenetiske klokker. Horvath er i dag en av de ledende forskerne på feltet og har nylig blitt ansatt som forskningsleder ved det amerikanske bioteknologiselskapet Altos Labs, som ble etablert i 2022 med formål om å utvikle behandlinger som kan reversere aldringsprosessen.

Under intervjuet viste jeg Steve Horvath resultatene jeg hadde oppnådd det siste året, og responsen hans var et oppløftende «wow!». Han mente at resultatene nesten ikke er til å tro, og sa at alle testene viser at det jeg har gjort, har vært bra for meg. Når min epigenetiske alder ikke økte, men gikk ned, har jeg stoppet aldringsprosessen. Reduksjonen av min DunedinPACE med ti prosent betyr at min risiko for å dø i nær fremtid er betydelig redusert. Det er gode nyheter for meg!
 
I løpet av samtalen vår fikk jeg også vite at to av målemetodene TruDiagnostic bruker, det vil si epigenetisk alder og immunologisk alder, er basert på epigenetiske klokker som nettopp Horvath har utviklet, så det var utrolig verdifullt å få hans vurdering.

